三瑞堂
作者：黄公度
朝代：宋

paragraphs: 機雲二子才孤標，妙齡馳聲典午朝。
今見遠孫來海嶠，儒雅雍容飾漢條。
德化醇醲春有脚，天姿粹美玉不彫。
無復犢牛充带佩，坐令襦袴成歌謠。
藴藉斯人合臺閣，暫把一麾亦不惡。
鈴閣正午槐陰清，訟庭無人鳥聲樂。
政成瑞應一何多，天香國艷駢花蕚。
可但漁陽頌麥岐，會見西京紀神爵。
吾聞作善天降祥，拭目泥封下建章。
一時文采七閩郡，千載風流三瑞堂。
坤珍效祉來未央，九莖怒芽抽且長。
胡不圖之獻天子，播在樂府歌芝房。